Energean

Η Energean plc είναι διεθνής εταιρεία έρευνας και εξόρυξης υδρογονανθράκων, με έμφαση στο φυσικό αέριο. Είναι εισηγμένη στο Χρηματιστήριο του Λονδίνου καθώς και στο Χρηματιστήριο του Τελ Αβίβ και αποτελεί συστατικό του δείκτη FTSE 250.

Η εταιρεία ιδρύθηκε ως Aegean Energy SA, ελληνικής ιδιοκτησίας, το 2007. Ξεκίνησε τη λειτουργία της όταν εξαγόρασε την Eurotech Services SA από τη Regal Petroleum τον Δεκέμβριο του 2007.

Άλλαξε το όνομά της σε Energean Oil & Gas το 2010 αφού άρχισε να αναπτύσσει τοποθεσίες στο βόρειο Αιγαίο.

Τον Ιούλιο του 2019, η Energean συνήψε συμφωνία για την αγορά της ιταλικής Edison για 750 εκατομμύρια δολάρια, η οποία θα χρηματοδοτηθεί μέσω 265 εκατομμυρίων δολαρίων μετοχικού κεφαλαίου και ενός δανείου 600 εκατομμυρίων δολαρίων. Τον Οκτώβριο του 2019, η Energean συμφώνησε να πουλήσει περιουσιακά στοιχεία της Edison North Sea στο Neptune Energy Group για έως και 280 εκατομμύρια δολάρια ως μέρος ενός συνεχιζόμενου σχεδίου πώλησης μη βασικών περιουσιακών στοιχείων.

Η εταιρεία μετονομάστηκε από Energean Oil & Gas plc σε Energean plc τον Μάιο του 2020.

Αντιπαραθέσεις 
Τον Φεβρουάριο του 2020, στην αρχή της πανδημίας covid-19 και εξαιτίας της πτώσης των διεθνών τιμών πετρελαίου (στα 20$ το βαρέλι), η εταιρεία απευθύνθηκε στο αρμόδιο Υπουργείο και στους εργαζόμενους επικαλούμενη οικονομική ζημιά, την οποία δεν μπορεί να καλύψει, ζητώντας την δική τους συνδρομή.

Η εταιρεία ζήτησε δανειακή ενίσχυση αλλά και μείωση του λειτουργικού της κόστους από τους εργαζόμενους.

Το Σωματείο των Εργαζομένων ανέλαβε τη δέσμευση για μείωση του λειτουργικού κόστους του εργοστασίου στην Καβάλα από 28 εκατ. ευρώ σε 20 εκατ. Ευρώ ανά έτος. Η ως άνω μείωση υπεδείχθη από τη Διοίκηση του Ομίλου, η οποία διατεινόταν ότι αν επιτυγχανόταν ο στόχος αυτός, θα εξασφαλιζόταν η βιωσιμότητα του εργοστασίου. Σε όλο αυτό το εσωτερικό πρόγραμμα βοήθειας, οι εργαζόμενοι δέχτηκαν, να μην πληρώνονται υπερωρίες για το 2020, να μην τους παρέχεται φαγητό, να μην υπάρχει λεωφορείο για την μεταφορά του προσωπικού από και προς το εργοστάσιο, να μην αντικαθίστανται οι αποχωρήσαντες το 2020 εργαζόμενοι λόγω συνταξιοδότησης και να καλύπτεται η εργασία τους από τους υπολοίπους (μείον 10 άτομα κατά το 2020), ενώ δέχτηκαν και ποσό 1,5 εκατ. ευρώ να εξοικονομηθεί από τα δώρα του Πάσχα και των Χριστουγέννων και να δοθούν στο σχέδιο βοήθειας (το οποίο τελικά δεν έκανε χρήση η εταιρεία).

Αυτό το σχέδιο είχε διάρκεια ενός χρόνου, μετά το πέρας του οποίου θα επανεξετάζονταν οι συνθήκες.

Τον Φεβρουάριο του 2021 ο τιθέμενος από την εταιρεία το 2020 στόχος επετεύχθη, ενώ σε αυτό συνέβαλε και η ανάκαμψη της τιμής του πετρελαίου (65$ το βαρέλι). Η τιμή έχει ήδη επιστρέψει σε κανονικά, προ πανδημίας, επίπεδα, ενώ στα μέσα Μαρτίου 2021 εγκρίνεται από την Ευρωπαϊκή Επιτροπή ενίσχυση της εταιρείας μέσω δανείων ύψους 100 εκατ. ευρώ, εκ των οποίων 90,5 εκατ. ευρώ με εγγύηση του Ελληνικού Δημοσίου και 9,5 εκατ. ευρώ με μειωμένη εξασφάλιση από το Ελληνικό Κράτος (άρθ. 40 Ν. 4801/2021), ενώ μόλις πρόσφατα υπήρξε και νομοθετική ρύθμιση για τη δυνατότητα δανειακής κάλυψης και από διεθνή χρηματοπιστωτικό οργανισμό, την Αναπτυξιακή Τράπεζα της Μαύρης Θάλασσας όπως αποκάλυψε στη Βουλή ο Αν. Υπουργός Οικονομικών κ. Σκυλακάκης (άρθρο 83 του ν. 4843/2021).

Ωστόσο με το που γνωστοποιείται η έγκριση της Ευρωπαϊκής Επιτροπής, ανακοινώνεται από την εταιρεία ότι για να υπογράψει την δανειοδότηση πρέπει οι εργαζόμενοι να δεχθούν σχέδιο αναδιάρθρωσης. Τότε, για πρώτη φορά, η εταιρεία ισχυρίζεται ότι δεν επαρκεί η ενίσχυση και ότι η εταιρεία έχει ζημιωθεί 120 εκατ. ευρώ τα δύο τελευταία χρόνια, ενώ θέτει προϋπόθεση για τη λήψη της δανειακής ενίσχυσης την πλήρη αποδοχή του σχεδίου αναδιάρθρωσης, που περιλαμβάνει:

– την εργολαβοποίηση 40 εργαζομένων και την απόλυση άλλων 40 εργαζομένων από την δύναμη των 240 σήμερα μονίμων, μέσω προγράμματος «εθελουσίας»,

-την κατάργηση θέσεων εργασίας και τμημάτων,

-την αύξηση του ωραρίου εργασίας,

-την κατάργηση όλων των καταβαλλόμενων σήμερα επιδομάτων.

Έκτοτε και μέχρι σήμερα, έχουν αποχωρήσει 11 εργαζόμενοι με το πρόγραμμα της «εθελούσιας εξόδου», οι οποίοι δεν έχουν αντικατασταθεί.

Αυτό έχει ως αποτέλεσμα οι ανάγκες της επιχείρησης να καλύπτονται από λιγότερους εργαζόμενους, οι οποίοι καλούνται να δουλεύουν σε 12ωρη βάση για συνεχόμενες ημέρες και για μεγάλο χρονικό διάστημα, οδηγώντας τους στην σωματική και ψυχική εξουθένωση. Το Σωματείο Εργαζομένων πρόσφατα κατήγγειλε πως ένας συνάδελφός τους, μετά από συνεχόμενα και εξαντλητικά 12ωρα εργασίας, κατέρρευσε και διακομίστηκε στο Γενικό Νοσοκομείο Καβάλας, όπου οι θεράποντες ιατροί διέγνωσαν οξεία υπερκόπωση.

Κατάληψη και Εισβολή της Ελληνικής Αστυνομίας 
Από τον Αύγουστο 2021 η εταιρεία προσπάθησε να διακόψει την παραγωγή κατηγορώντας τους εργαζομένους για την διακοπή ενώ παράλληλα οι εργαζόμενοι φαίνεται ότι φρόντιζαν για την εύρυθμη λειτουργία της χερσαίας μονάδας των παλιών Πετρελαίων Καβάλας στον Πρίνο ανεφοδιάζοντας ένα δεξαμενόπλοιο στα τέλη Αυγούστου. Παρόλο που η Energean έλαβε τεράστια οικονομική ενίσχυση, αποφάσισε περικοπές της τάξης του 50% και οι εργαζόμενοι αποφάσισαν κατάληψη εκ νέου στις αρχές του Δεκέμβρη 2021. Κατόπιν παράκλησης της διοίκησης της Energean, η Ελληνική Αστυνομία εισέβαλλε στον χώρο ανεφοδιασμού στον Πρίνο Καβάλας το πρωί της Τρίτης 21 Δεκεμβρίου 2021.

Παραπομπές

Οικονομία